અને આ ત્રીજો તબક્કો એટલે ન્યાયમૂર્તિઓ દ્વારા જાહેરમાં વિરોધ. ત્રણેય તબક્કાને ડાબેરીઓ સાથે સાંકળવામાં આવે છે. એ વાત છૂપી નથી કે આ દેશના વિશ્વ વિદ્યાલય, ફિલ્મ ઉદ્યોગ, સાહિત્ય જગત વગેરે ક્ષેત્રની સંસ્થાઓ પર ડાબેરીઓનું વર્ચસ્વ રહ્યું છે અને તેમાં તેઓ કોઈને પ્રવેશવા દેતા નથી. એક સમયે જેએનયુમાં ઈન્દિરા ગાંધીને પણ પ્રવેશવા દેવાયા નહોતા. અને હવે, એમ મનાય છે કે, ડાબેરીઓને સંસ્થાઓના જમણેરીકરણનો ડર છે. આથી આ તબક્કાવાર વિવાદ મચાવાય છે. દીપક મિશ્ર જ્યારે મુખ્ય ન્યાયમૂર્તિ (સીજેઆઈ) તરીકે નિમાયા હતા ત્યારે જ તેમનો વિરોધ કરાયો હતો. વિરોધીઓની દલીલ હતી: તેઓ જ્યારે ૧૯૭૯માં વકીલ હતા ત્યારે તેમણે ખોટું સોગંદનામું કરીને જાહેર જમીન અંગત ઉપયોગ માટે પચાવી પાડવા પ્રયાસ કર્યો હતો. આ ઉપરાંત અત્યારે ચાર જજોની દલીલ એ છે કે સંવેદનશીલ કેસો કનિષ્ઠ ન્યાયાધીશોને આપી દેવાય છે. ઉલ્લેખનીય છે કે આ ચાર ન્યાયાધીશો જેવા તેવા નથી. તેઓ સર્વોચ્ચના વરિષ્ઠત્તમ ચાર ન્યાયાધીશો છે.